Sangerinden Ellen Østervig Bathum, bedre kendt under kunstnernavnet Elba, har vundet Thisted Kommunes Kulturpris. Det skriver kommunen i en pressemeddelelse. Hun fik tildelt prisen ved et arrangement lørdag aften, hvor prisoverrækkeren Tue von Påhlman, direktør for social, sundhed og kultur i Thisted Kommune, blandt andet begrundede valget af den unge musiker med, at der er ”brug for stærke stemmer med vigtige budskaber”. - Det er helt vildt fedt og en kæmpe anerkendelse, og det er altid fedt at have et støttende bagland. Så jeg er helt vild glad, siger Elba. I sine sange skriver hun om hjemstavnen og om udfordringer, hun selv har oplevet på egen krop. Hendes debutalbum Teadrops & Blind Spots, der udkom tidligere på året, er skrevet på baggrund af en stresssygemelding. - Det er godt, at kommunen har den her slags hæder. I mit debutalbum italesætter jeg en stressperiode, hvor jeg har genfundet roen og kræfterne her i Thy, som jeg flyttede til for halvandet år siden. - Jeg har sat mig selv meget i spil på det her album, så det er fedt at blive anerkendt for noget, der er meget personligt for mig. Jeg håber, jeg kan være et forbillede for andre unge, kvindelige musikere, så de har lyst til at spille musik. De to andre nominerede til kulturprisen var Finn Jorsal og Christian Bengtson.

Opsummering:
Tidligere på året udgav Elba sit debutalbum, hvor hun italesætter stress og det at finde roen igen i Thy. Det har hun nu fået en pris for.